[{"text_idx": "#000002", "text": "Lavastuses \u201eSahharov\u201c tegutsevad na\u0308itlejad ansamblina: ko\u0303ik on Sahharovid ja ma\u0308ngivad ka ko\u0303iki vajalikke tegelasi Sahharovi elus."}, {"text_idx": "#000005", "text": "Lavastus \u201eSahharov\u201c avas Vaba Lava uue kaheaastase kuraatoriprogrammi, mille paneb kokku Norra na\u0308itleja ja teatri\u00adkooli juht Harald Rosenstr\u00f8m. Tema pandeemiast inspireeritud programmi pealkiri on \u201ePa\u0308rast ko\u0303ike. Uus ilmakord\u201c.2 Tuleb tunnistada, et see pealkiri saavutas just \u201eSahharovi\u201c Tallinna esietenduse pa\u0308eval (22. veebruar) seoses Putini \u201eajalooloengu\u201c ja Venemaa alustatud so\u0303jaga Ukrainas ta\u0308iesti uue ta\u0308hendusvarjundi."}, {"text_idx": "#000006", "text": "Kuraator Rosenstr\u00f8m, kes on na\u0308itlejaks o\u0303ppinud Moskvas Kirill Serebrennikovi ka\u0308e all, soovis Eestisse lavastama kutsuda talle olulise noorema po\u0303lve vene lavastaja Marfa Gorvits\u030ci. Lavastaja vo\u0303ttis Venemaalt kaasa peaaegu kogu loomingulise meeskonna ning kaasas Eestist vabakutseliste na\u0308itlejate trupi. Dramaturg Julia Pospelova on kirjutanud Sahharovi ma\u0308lestuste ja teiste temast ko\u0303nelevate teoste po\u0303hjal kuuele na\u0308itlejale minajutustuse, kus nimitegelase elusu\u0308ndmustest jutustamisel liigutakse kronoloogiliselt su\u0308nnist surmani."}, {"text_idx": "#000007", "text": "Dramaturgia. Kasutatud kronoloogia dramaturgiliselt ennast pa\u0308ris ha\u0308sti ei o\u0303igusta, mo\u0303judes mehaaniliselt, kunstlikult. Eriti esimene vaatus paneb just dramaturgia plaanis o\u0303lgu kehitama. Miks na\u0308idatakse u\u0308ht vo\u0303i teist stseeni? Kuhu detailirohke jutustus va\u0308lja viib? Milline on u\u0308he vo\u0303i teise stseeni vo\u0303i detaili dramaturgiline funktsioon? Enamasti ei ma\u0308ngita detaile lahti, vaid libisetakse neist u\u0308le. Andrei Sahharovi lapse- ja noorpo\u0303lv vuliseb kohati ko\u0303rvust mo\u0308o\u0308da ega ja\u0308a\u0308 vaatajasse pidama, sest pole loodud dramaturgilisi pidepunkte."}, {"text_idx": "#000010", "text": "Teises vaatuses hakkab aga midagi ilmnema: mo\u0303jusad episoodid on Sahharovi ja tema teise naise, samuti poliitvangide o\u0303iguste eest vo\u0303itleja Jelena Bonneri va\u0308ljasaatmine Gorkisse (praegu Niz\u030cni Novgorod), kuhu neil tuli ja\u0308a\u0308da 1980. kuni 1986. aastani, Sahharovi kolm na\u0308ljastreiki ja sundtoitmised, igapa\u0308evaelu episoodid KGB-laste ja\u0308lgimise all, Gorbats\u030covi telefoniko\u0303ne Sahharovile kutsega naasta Moskvasse."}, {"text_idx": "#000011", "text": "Kulminatsiooniks on Andrei Sahharovi ko\u0303ne NSVLi rahvasaadikute kongressil 1989. aastal: Sahharovi sahharovlikult kehastav Helgur Rosenthal kogu hingest ko\u0303net pidamas, valgustatud saalis kehastame meie, publik, rahvasaadikuid, na\u0308itlejad-rahvasaadikud istuvad vaatajate sekka. Aga need na\u0308itlejad segavad meil, huvilistel, ko\u0303net kuulamast \u2013 see a\u0308rritab! Tekitab suisa a\u0308revust! Me ei kuule Sahharovi mo\u0303tteid. Mo\u0303istagi on seegi seik dokumentaalne. Peagi kommenteerivadki na\u0308itlejad, et kuna Sahharovi ko\u0303ne ajal lu\u0308litati kongressi saalis mikrofonid va\u0308lja, siis ei kuulnudki saadikud Sahharovi seisukohti. Televisioon ja raadio aga hoidsid mikrofonid sees, nii et va\u0308lismaailmale said tema seisukohad teatavaks. Kongressil peetud ko\u0303ne ja\u0308rel sureb demokraatia, inimo\u0303iguste ja keskkonna eest rahumeelselt vo\u0303itlev Sahharov su\u0308dameinfarkti."}, {"text_idx": "#000012", "text": "U\u0308ksikasjad. Lavastuse lo\u0303pustseeniga joonitakse alla dramaturgi ja lavastaja kontseptsioon, mis ma\u0308ngis end lahti juba ka etenduse alguses. Viimase stseeni pealkiri on \u201eU\u0308ksikasjad\u201c: ma\u0308rgitakse a\u0308ra justkui ta\u0308htsusetud, kuid ilmekad seigad inimese elus (Sahharov \u2013 \u201esoojendas kohupiima pannil\u201c). Seda toetab ka (kahetsusva\u0308a\u0308rselt kirjavigadest kubisev) kavaleht, kus on loetletud ko\u0303ik isikunimed, keda laval mainitakse, samuti lavastuse loojad ning lisatud juurde mo\u0303ni \u201eu\u0308ksikasi\u201c (\u201eJacques Chirac, 18 aastasena to\u0303lkis \u201eJevgeni Onegini\u201c vene keelde\u201c [tekst muutmata!], \u201eMaria Lukka \u2013 kostu\u0308u\u0308mikunstnik. Hakkas 11-kuuselt joonistama\u201c)."}, {"text_idx": "#000014", "text": "Meie, Sahharov. Lavastuse stsenograafia on funktsionaalne ja po\u0303hjendatud. U\u0308ldine tonaalsus on hall, sest tegevus toimub ju minevikus, No\u0303ukogude Liidus raskel hallil ajal: tehastes, ilmetutes kodudes, asumisel jne. Muide, Sahharov sai No\u0303ukogude Liidust va\u0308ljaso\u0303iduloa alles perestroika tuules. Lavapo\u0303randale on asetatud hulk kaste, kust to\u0303stetakse va\u0308lja ku\u0308mneid ja ku\u0308mneid loo jutustamiseks vajalikke rekvisiite. Kaste, rekvisiite ja nendega tegutsevaid na\u0308itlejaid filmitakse kaameraga, ning seda alati u\u0308laltvaates. Tagaseinale tekib du\u0308naamiline kaamerapilt."}, {"text_idx": "#000015", "text": "Na\u0308itlejad tegutsevad ansamblina, kusjuures ko\u0303ik on Sahharovid ja ma\u0308ngivad ka ko\u0303iki vajalikke tegelasi Sahharovi elus: kaht abikaasat, kooli- ja to\u0308o\u0308kaaslasi, ema-isa, vo\u0303imureid Hrus\u030cts\u030covi ja Gorbats\u030covi. Na\u0308itlejad istuvad vaheldumisi lava paremas servas asuva laua taha, vo\u0303tavad kartoteegikastist kaarte ning loevad erisuguste pealkirjade alt Sahharovi elusu\u0308ndmuste kirjeldusi minavormis. Halli bareti ja prillidega Sahharov meenutaks justkui ise oma elu."}, {"text_idx": "#000017", "text": "Laiemas plaanis ei aita lavastuse dramaturgia Andrei Sahharovi kui teadlase ja inimo\u0303iguslase arengut va\u0308lja joonistada. Kartoteegikaardid teatavad meile tema elusu\u0308ndmustest, kuid need on omavahel sidumata ja kontekstualiseerimata. Erakordse inimese (nagu kahtlemata o\u0303igustatult reklaamitakse) arengust, kujunemise po\u0303hjustest ja elufilosoofiast saab teada va\u0308he, kui u\u0308ldse. U\u0308hel hetkel kuuleb kartoteegikaardilt, et Sahharov avaldas la\u0308a\u0308nes 1968. aastal demokraatiast ja intellektuaalsest vabadusest ra\u0308a\u0308kiva artikli, seeja\u0308rel pa\u0308lvis 1975. aastal Nobeli rahupreemia. Kuid kuidas ikkagi tuumapommi va\u0308ljato\u0308o\u0308tajast sai oma eluto\u0308o\u0308d teravalt kritiseeriv, tuleviku keskkonna ja inimo\u0303iguste eest vo\u0303itleja?"}, {"text_idx": "#000018", "text": "Kahju, et tema elufilosoofiast ei saanud tegelikult aimu, kuigi lavastuse kavalehel u\u0308tleb lavastaja Marfa Gorvits\u030c: \u201ePoliitika ei ole mind kunagi huvitanud, teatriga hakkasin tegelema sellepa\u0308rast, et mind on alati paelunud inimene.\u201c Pa\u0308riselt ta oma uue lavastusega seda erakordset inimest avada pole siiski suutnud. Hoopis enam pani mo\u0303tlema Eesti Pa\u0308evalehes Lagle Pareki o\u0308eldu, et Andrei Sahharov ma\u0308ngis dissidentlikus liikumises ainulaadset rolli, olles eelko\u0303ige eeskuju: \u201eNii ta\u0308htsad inimesed nagu tema No\u0303ukogude Liidus selliseid asju ei teinud.\u201c Samas lehenumbris meenutab Sahharovi ka Mart Niklus ning just Sahharovi ideedest saab lugeja ajalehest enam teada kui lavastusest.3"}, {"text_idx": "#000019", "text": "Pa\u0308evakajaline. Muidugi on Andrei Sahharovist ko\u0303nelemine praegusel ajal a\u0308a\u0308retult oluline. Etenduseja\u0308rgsel vestlusel ra\u0308a\u0308kisid na\u0308itlejad, et laval ka\u0308sitletavad teemad on hirmutavalt pa\u0308evakajalised. Kuna Sahharovi elu lo\u0303ppes perestroika lootusrikastes tuultes, siis paneb see iga lavastuse vaataja kahtlemata mo\u0303tlema, kuhu ollakse justkui kunagi demokraatia poole teel olnud Venemaal praeguseks jo\u0303utud."}, {"text_idx": "#000021", "text": "Lo\u0303petuseks loodan, et Vaba Lava uue kuraatori programm pa\u0308lvib kahe ja\u0308rgmise hooaja jooksul Eesti teatripildis ta\u0308helepanu. \u201eSahharoviga\u201c ja\u0308tkab Marfa Gorvits\u030c tegelikult viimasel kahel hooajal fookuses olnud dokumentaalteatri suunda, millega Vabal Laval on ka\u0308inud vene lavastajad Juri Kvjatkovski, Mihhail Patlassov, Nikita Kobelev ja Dmitri Jegorov. Teater peaks tutvustama ko\u0303iki ku\u0308lalislavastajaid palju enam, avama Eesti publikule kontekste ja lavastuskontseptsioone, tutvustama su\u0308vitsi ka\u0308sitletavaid teemasid, pakkuma huvilistele lisamaterjale jpm. Muidu vo\u0303ivad ku\u0308ll Eestis lavastada mujal tunnustatud lavastajad ja ka\u0308sitleda elulisi teemasid, kuid nende lavastused kaovad ja\u0308tkuvalt kiirelt kultuuri- ja u\u0308hiskonnapildist ega saavuta va\u0308a\u0308rilist mo\u0303ju.4"}, {"text_idx": "#000025", "text": "4 Muidugi on erandina meeles koosto\u0308o\u0308 Valgevene Vaba Teatriga, kui Nikolai Halezini ja Natalia Kaliada lavastuse \u201eError 403\u201c ehmatava pa\u0308evakajalisuse to\u0303ttu o\u0303nnestus saavutada na\u0308htavus meedias."}]